****

 **Ministerul Mediului, Apelor și Pădurilor**

**Agenţia Naţională pentru Protecţia Mediului**

|  |
| --- |
| **AGENŢIA PENTRU PROTECŢIA MEDIULUIBISTRIȚA - NĂSĂUD**  |

**D**

**DECIZIE INIȚIALĂ**

 **01 septembrie 2022**

Urmare a notificării depuse de **U.A.T. ORAȘUL NĂSĂUD,** cu sediul în orașul Năsăud, str. Piața Unirii, nr. 15, județul Bistrița-Năsăud, privind prima versiune a planului: *Plan Urbanistic Zonal –* **VARIANTA DE OCOLIRE A ORAȘULUI NĂSĂUD, JUDETUL BISTRIȚA — NĂSĂUD**, solicitare înregistrată la Agenţia pentru Protecţia Mediului Bistrița sub nr. 12465/29.10.2021, ultima completare la nr. 10013/30.08.2022, în baza:

 - HG nr. 1000/2012 privind reorganizarea și funcționarea Agenției Naționale pentru Protecția Mediului și a instituțiilor publice aflate în subordinea acesteia, cu modificările și completările ulterioare;

 - OUG nr. 195/2005 privind protecţia mediului, aprobată cu modificări prin Legea nr. 265/2006, cu modificările și completările ulterioare;

 - HG 1076/2004 privind stabilirea procedurii de realizare a evaluării de mediu pentru planuri şi programe, cu modificările și completările ulterioare;

**AGENȚIA PENTRU PROTECȚIA MEDIULUI BISTRIȚA-NĂSĂUD,**

 - urmare a consultării titularului planului, a autorității de sănătate publică și a autorităților interesate de efectele implementării planului în cadrul ședinței Comitetului Special Constituit din 31.08.2022,

 - în urma parcurgerii etapei de încadrare conform HG 1076/2004 privind stabilirea procedurii de realizare a evaluării de mediu pentru planuri şi programe,

 - în conformitate cu prevederile art. 5, alin. 3, litera a) și a Anexei 1 - Criterii pentru determinarea efectelor semnificative potențiale asupra mediului din HG 1076/2004 privind stabilirea procedurii de realizare a evaluării de mediu pentru planuri şi programe,

 - urmare a informării publicului prin anunţuri repetate şi în lipsa oricărui comentariu din partea publicului,

**decide:**

**planul: PLAN URBANISTIC ZONAL** *–* **VARIANTA DE OCOLIRE A ORAȘULUI NĂSĂUD, JUDEȚUL BISTRIȚA-NĂSĂUD**

**titular:** **U.A.T. ORAȘUL NĂSĂUD**,cu sediul în orașul Năsăud, str. Piața Unirii, nr. 15, județul Bistrița-Năsăud,

**nu necesită evaluare de mediu, nu necesită evaluare adecvată și se adoptă fără aviz de mediu.**

*Prin Planul Urbanistic Zonal* **Varianta de ocolire a orașului Năsăud** *se realizează modificarea indicatorilor urbanistici pentru zonele UTR 7, UTR 8, UTR 9 și UTR 10 în vederea realizării obiectivului de investiții Varianta de ocolire Năsăud.*

*Conform PUG al orașului Năsăud, amplasamentul planului este situat în partea sudică a localității, este situat in intra și extravilanul orașului Năsăud, având o suprafață totală S=203,48 ha repartizată astfel:*

*- 166,60 ha intravilan care include UTR 7, UTR 8, UTR 9 și UTR 10
- 36,87 ha extravilan.*

 *Amplasamentul este compus din: lunca râului Someșul Mare, zonă rezidențială de locuințe, zonă eterogenă formată din unități de depozitare en gros, servicii, locuințe unifamiliale, unități de producție.*

*În cadrul fiecarui UTR studiat, se delimitează subzona* ***CCr2 - căi de comunicație rutiere propuse*** *care**reprezintă traseul variantei de ocolire a orașului Năsăud.*

*Amplasamentul propus pentru Varianta de Ocolire Năsăud se suprapune Unității Administrativ Teritoriale Năsăud, între drumul național 17C (DN 17C) și drumul național 17D (DN 17D), în lunca râului Someșul Mare.*

*Planul propune realizarea unui drum cu lungimea* ***L=4755 m*** *între drumurile naționale DN17 C și DN17 D prin terasa inferioară a râului Someșul Mare.*

*Drumul va avea doua poduri tip viaduct în carierul Lușca, peste râul Someșul Mare și Magistrala CF.*

*Se estimează că la darea în exploatare a Variantei Ocolitoare a orașului Năsăud, aceasta va atrage cca. 2700 autovehicole pe zi, cu o pondere a traficului greu de 19%. Investiția va fi realizată adiacent râului Someșul Mare, având începutul la intersectia cu drumul național DN 17C la poziția kilometrică 19+450,00 și sfârșitul în zona intersecției cu drumul național DN 17D, la poziția kilometrică 23+771,00.*

*Punctul final îl reprezintă amenajarea intersecției cu DN 17D prin intermediul unei intersecții giratorii.*

*Suprafața totală ocupată de varianta ocolitoare, inclusiv zonele de siguranță este S=****160.326 mp.***

*Traseul variantei de ocolire se desprinde din DN 17C prin intermediul unei intersecții giratorii, care este la poziția Km 0+000 a variantei. Trecerea de la drumul național la partea superioară a dealului Lușca se va realiza prin intermediul terasamentelor prevăzute cu ziduri de sprijin.*

*Supratraversarea zonei Lușca se va realiza prin intermediul unui pod având lungimea L=681 m amplasat între pozițiile Km 0+894,83 si Km 1+573,8. În continuarea podului, traseul se desfășoară pe zona de luncă a râului Someșul Mare, până la poziția Km 4+326,62 unde traversează râul și calea ferată 416B Dej-Beclean-Ilva Mica pe un pod cu lungimea L=281 m. Punctul final îl reprezintă amenajarea intersecției cu DN17D prin intermediul unui sens giratoriu.*

*Varianta de ocolire este un drum de clasa tehnică III, traseul fiind alcătuit dintr-o succesiune de aliniamente și curbe. Lungimea totală a curbelor este de 2.563,69 m. Viteza de proiectare adoptată este de 80 km/h -zona de deal - conform OMT 1269- 2017, redusă local datorită condițiilor existente de traseu pentru evitarea lucrărilor costisitoare.*

***Varianta de ocolire – caracteristici:***

* *Lungimea traseului este de 4755 m.*
* *Parte carosabilă: 7,00 m -2 benzi de circulatie de 3,50 m fiecare,*
* *Acostamente: 2x1,50 m, din care 2x0,75m benzi de încadrare (acostamente consolidate) și 2x0,75m rigole de acostament;*
* *Spațiu pentru parapet: 2x1,00m;*
* *Lățime totală platformă:12,00m;*

***Pod KM 0+894,83 - Lungimea totală L = 681 m***

*Lățimea totală suprastructură 1=12 m din care lățimea carosabilului 7 m (2 x 3,5 m), benzi de ghidare 1,5 m (2 x 0,75 m), lățime efect optic 1,5 m (2 x 0,75 m), lisa parapet 2 m (2 x 1 m). Infrastructura podului este alcătuită din două culei și 27 pile.*

***Pod KM 4+326,62 Lunqimea totală L = 281 m***

*Lățimea totală suprastructură 1=12 m din care lățimea carosabilului 7 m (2 x 3,5 m), benzi de ghidare 1,5 m (2 x 0,75 m), lățime efect optic 1,5 m (2 x 0,75 m), lisa parapet 2 m (2 x 1 m). Infrastructura podului este alcatuită din două culee și 10 pile.*

***Ziduri de sprijin lateral L=777 m*** *din beton armat C35/45 cu fundație indirectă prin piloți forați DN=880mm, având lungimea de 12m.*

***Zid de sprijin L=250 m*** *cu structură de sprijin tip fundație adâncită de parapet (FAP) pe toata lungimea variantei de ocolire.*

***Șant pereat din beton L = 6126 m; Rigolă de acostament L = 6940 m.***

***Apărări de mal*** *Lucrările în albia minoră se vor executa "în uscat", pentru devierea apei vor fi realizate diguri provizorii amonte/aval realizate din materiale locale pentru prevenirea inundației zonelor de lucru.*

***Colectare și evacuare a apelor***

*Lucrările de scurgere a apelor pluviale pe traseul drumului constau în următoarele soluții propuse:*

* *șanturi din beton la baza taluzelor pe întreaga lungime a centurii;*
* *rigole de acostament și casiuri de descărcare pentru a împiedica scurgerea
directă a apelor pluviale pe taluz;*
* *rigole în cazul taluzurilor cu înălțimi mai mari de 6 m unde se prevăd berme;*
* *construcții tip I și II pentru epurarea apelor meteorologice vor fi amplasate la deversarea apelor colectate de către șanțuri în zona podețelor transversale. Apele pluviale sunt dirijate prin intermediul elementelor de preluare a apelor prezentate mai sus către zonele de evacuare (podețe transversal proiectate).*

*Pe zonele de debleu, pentru prevenirea infiltrării apelor de pe taluzuri în corpul drumului, au fost prevăzute sub rigole drenuri orizontale.*

*Pentru evacuarea apelor colectate către emisar au fost prevăzute 8 podețe transversale și un canal din beton armat.*

***Amenajarea intersecțiilor cu drumurile nationale***

*La drumurile intersectate cu varianta de ocolire au fost prevăzute intersecții la nivel tip giratoriu amplasate la următoarele poziții kilometrice:*

* *Km 0+000,00- intersecție cu DN17D în zona poziției Km 23+771,00*
* *Km 4+755,00- intersecție cu DN17C în zona poziției Km 19+450,00*

*Intersecție giratorie la intersecția cu DN17C - reprezintă punctul de început al proiectului și asigură accesul utilizatorilor drumului național către viitoarea variantă de ocolire. Intersecția cu drumul național DN17C la kilometrul 0+000,00 al variantei ocolitoare este o girație cu 4 brațe: 2 al drumului național, unul al străzii Podirei si unul al variantei ocolitoare.*

*Intersecție giratorie la intersectia cu DN17D - reprezintă punctul final al proiectului și asigură accesul utilizatorilor drumului național către viitoarea variantă de ocolire.*

*Intersecția cu drumul national DN17D la kilometrul 4+755,00 al variantei ocolitoare este o girație cu 3 brațe: 2 al drumului national și unul al variantei ocolitoare*

*Structura rutiera a intersecțiilor variantei de ocolire cu drumurile naționale este identică cu cea a variantei de ocolire.*

*Bilanțul teritorial al suprafețelor cuprinse în intravilanul existent și cel propus este redat în tabelul de mai jos:*

|  |
| --- |
| **BILANT TERITORIAL COMPARATIV** |
| Zone functionale | Existent | Desfiintat | Propus | Total |
| ha | % | ha | % | ha | % | ha | % |
| Zone construibile | **117,11** | 57,56 | **29,03** | 14,27 | **0,00** | 0,00 | **88,09** | 43,29 |
| Circulatii (strazi, CF) | **25,45** | 12,51 | **0,00** | 0,00 | **14,84** | 7,29 | **40,29** | 19,80 |
| Zone verzi publice | **9,02** | 4,44 | **0,00** | 0,00 | 1,54 | 0,76 | **10,56** | 5,19 |
| raul Somesul Mare | **21,56** | 10,60 | **0,00** | 0,00 | **0,00** | 0,00 | **21,56** | 10,60 |
| Teren agricol | **29,76** | 14,63 | **0,00** | 0,00 | **16,83** | 8,27 | **42,40** | 20,84 |
| alte functiuni (cimitir) | **0,56** | 0,28 | **0,00** | 0,00 | **0,02** | 0,01 | **0,58** | 0,29 |
| Total zona studiata | **203,48** | 100,00 | **29,03** | 14,27 | **33,23** | 16,33 | **203,48** | 100,00 |
| **din care INTRAVILAN** |
| Zone functionale | Existent | Desfiintat | Propus | Total |
| ha | % | ha | ok | ha | % | ha | ok |
| Zone construibile | 117,11 | 70,30 | **29,03** | 17,42 | **0,00** | 0,00 | **88,09** | 52,87 |
| Circulatii (strazi, CF) | **23,10** | 13,86 | **0,00** | 0,00 | **10,64** | 6,39 | **33,74** | 20,25 |
| Zone verzi publice | **9,02** | 5,42 | **0,00** | 0,00 | **1,54** | 0,92 | **10,56** | 6,34 |
| raul Somesul Mare | **16,80** | 10,08 | **0,00** | 0,00 | **0,00** | 0,00 | **16,80** | 10,08 |
| Teren agricol | **0,00** | 0,00 | **0,00** | 0,00 | **16,83** | 10,10 | **16,83** | 10,10 |
| alte functiuni (cimitir) | **0,56** | 0,34 | **0,00** | 0,00 | **0,02** | 0,01 | **0,58** | 0,35 |
| Total zona studiata | **166,60** | 100,00 | **29,03** | 17,42 | **29,03** | 17,42 | **166,60** | 100,00 |

|  |
| --- |
| **din care****EXTRAVILAN** |
| Zone functionale | Existent | Desfiintat | Propus | Total |
|  | ha | % | ha | % | ha | % | ha | % |
| Zone construibile | **0,00** | 0,00 | **0,00** | 0,00 | **0,00** | 0,00 | **0,00** | 0,00 |
| Circulatii (strazi, CF) | 2,35 | 6,37 | **0,00** | 0,00 | **4,20** | 11,38 | **6,55** | 17,76 |
| Zone verzi publice | **0,00** | 0,00 | **0,00** | 0,00 | **0,00** | 0,00 | **0,00** | 0,00 |
| raul Somesul Mare | **4,76** | 12,90 | **0,00** | 0,00 | **0,00** | 0,00 | **4,76** | 12,90 |
| Teren agricol | **29,76** | 80,73 | **4,20** | 11,38 | **0,00** | 0,00 | **25,57** | 69,34 |
| alte functiuni (cimitir) | **0,00** | 0,00 | **0,00** | 0,00 | **0,00** | 0,00 | **0,00** | 0,00 |
| Total zona studiata | **36,87** | 100,00 | **4,20** | 11,38 | **4,20** | 11,38 | **36,87** | 100,00 |

*Lipsa unei șosele de centură provoacă probleme de aglomerare a traficului și genereaza probleme pentru dezvoltarea urbană.*

*Obiectivul de investiții VARIANTA DE OCOLIRE NĂSAUD se încadrează, conform MASTERPLANULUI GENERAL DE TRANSPORT AL ROMÂNIEI, aprobat prin HOTARAREA DE GUVERN NR. 666/2016, in cadrul proiectelor de nivel 3) drumuri trans regio, eurotrans si variante de ocolire în parametrii impuși de MASTERPLANUL GENERAL DE TRANSPORT în vederea asigurării conectivității între regiunile de dezvoltare ale României.*

*Proiectul a fost declarat de utilitate publică conform adresei nr. 28245/20.07.2022 a Direcției Generală de Programe Europene Transport, Ministerul Transporturilor și Infrastructurii, proiectul fiind parte a Drumului Transregio Beclean (Bistrița) –Salva-Moisei Cârlibaba.*

*Planul va conduce la îmbunatatirea condițiilor de circulație la nivel de rețea rutieră locală de transport, inclusiv sub aspect de siguranta rutiera, reducerea emisiilor poluante, reducerea costurilor de operare.*

***Motivele care au stat la baza luării deciziei etapei de încadrare (luând în considerare criteriile prevăzute în anexa 1 a HG nr. 1076/2004) sunt următoarele:***

* + - * 1. **1.** **Caracteristicile planurilor şi programelor cu privire, în special, la:**

**a)** gradul în care planul sau programul creează un cadru pentru proiecte şi alte activităţi viitoare fie în ceea ce priveşte amplasamentul, natura, mărimea şi condiţiile de funcţionare, fie în privinţa alocării resurselor:

*Lipsa unei șosele de centură provoacă probleme de aglomerare a traficului și generează probleme pentru dezvoltarea urbană.*

*Prin plan se realizează îmbunătățirea condițiilor de circulație la nivel de rețea rutieră locală de transport, inclusiv sub aspect de siguranță rutieră, reducerea emisiilor poluante, reducerea costurilor de operare.*

*Planul Urbanistic Zonal va crea un cadru pentru proiecte și alte activităţi viitoare fie în ceea ce privește amplasamentul, natura, mărimea și condițiile de funcționare, fie în privința alocării resurselor.*

*Zona studiată cuprinde terenul situat în extra și intravilanul orașului Năsăud. Suprafața totală ocupată de varianta ocolitoare, inclusiv zonele de siguranță este de 160.326 m2, iar suprafața reglementată prin PUZ este de 203,48 ha.*

*Prin implementarea Planului de Urbanism Zonal se realizează:*

* *eliminarea trecerilor de nivel cu calea ferată*
* *realizarea de variante de ocolire pentru localitățile dens populate*
* *marcaj rezonant în zonele cu limitări de viteză sau zonele periculoase*
* *creșterea razelor de curbură*
* *adăugarea celei de-a treia benzi de circulație pentru vehicole lente în zonele în care declivitatea este de peste 8%*
* *insule de calmare a traficului la intrarea în localități și în zona trecerilor de pietoni*
* *eliminarea trecerilor de pietoni prin construcția de pasarele pietonale introducerea de elemente rutiere de siguranță (parapeti laterali, iluminarea drumului in zonele periculoase, supralargirea suprainaltarea drumului in curbe, introducerea de sensuri giratorii în zonele cu conflict de trafic) district de intervenție, management și gestiune propriu pentru fiecare drum*

**b)** gradul în care planul sau programul influenţează alte planuri şi programe, inclusiv pe cele în care se integrează sau care derivă din ele:

*Obiectivul de investitii VARIANTA DE OCOLIRE NĂSĂUD se încadrează, conform MASTERPLANULUI GENERAL DE TRANSPORT AL ROMÂNIEI, aprobat prin HOTĂRÂREA DE GUVERN NR. 666/2016, în cadrul proiectelor de nivel 3) drumuri trans regio, eurotrans și variante de ocolire și în parametrii impuși de MASTERPLANUL GENERAL DE TRANSPORT în vederea asigurării conectivității între regiunile de dezvoltare ale României.*

*Prin implementarea PUZ se modifică Planul Urbanistic General (PUG) al orașului Năsăud, PUG aprobat prin HCL nr. 40/23.04.2018.*

*În județul Bistrița-Năsăud a fost implementat proiectul „Sistem de management integrat al deşeurilor solide”. Colectarea deșeurilor rezultate la implementarea planului se va face conform acestui proiect.*

**c)** relevanţa planului sau programului în/pentru integrarea consideraţiilor de mediu, mai ales din perspectiva promovării dezvoltării durabile:

*Dezvoltarea durabilă a orașului Năsăud, se bazează pe:*

 *- îmbunătăţirea şi dezvoltarea infrastructurii;*

 *- întărirea potenţialului resurselor umane;*

 *- sprijinirea dezvoltării urbane;*

 *- protejarea şi îmbunătăţirea calităţii mediului.*

*Planul Urbanistic Zonal nu afectează negativ alte programe, din contră prin PUZ au fost prevăzute o serie de propuneri și măsuri de intervenţie urbanistică și pentru protecția factorilor de mediu. Reglementările urbanistice ale planului cuprind: funcțiunea zonei, regimul maxim de înălțime, coeficientul de utilizare al terenului (CUT), coeficientul de ocupare al terenului (POT), regimul de construire, organizarea circulației rutiere, pietonale, asigurarea cu utilităti a zonei, spații verzi, protecția mediului*

*În cadrul amplasamentului sunt evidențiate următoarele zone verzi, terenuri agricole și zone de agrement (P.O.T. maxim = 5%):*

*- zone verzi publice (subzonele Via, V1b, V2b) în suprafață de 10,56 ha, reprezentând 5,19% din suprafața amplasamentului. Suprafața de spații verzi crește cu 1,54 ha față de existent, reprezentând 0,76%;*

*- terenuri agricole (subzonele V3d, V4d, V5d) având o suprafață însumată de 42,40 ha, reprezentând 20,84% din suprafața amplasamentului. Suprafața de terenuri agricole crește cu 16,83 ha față de existent, reprezentând 8,27%;*

*- zona agrement, sport, recreere (subzonele Vld si V2b) având o suprafață însumată de 26,35 ha, reprezintă 12,95% din suprafața amplasamentului. În aceste zone sunt permise numai construcții specifice, P.O.T. maxim = 5%. Suprafața acestor subzone scade cu 24,69 ha față de existent, reprezentând 12,13%.*

*Conform PUZ, suprafețele cu care au fost diminuate subzonele V1d și V2d au fost convertite în terenuri agricole și subzonă căi de comunicații rutiere -CCr2.*

**d)** problemele de mediu relevante pentru plan sau program:

*Planul identifică disfuncționalitățile actuale, care sunt în relație directă cu factorii de mediu, iar prin măsurile pe care le propune se urmărește îmbunătățirea calității mediului.*

*Au fost identificate astfel probleme de mediu și disfuncționalități existente pe raza UAT-ului care se referă la;*

* *canalizare - absența sistemului de canalizare în cartierul Lușca (UTR 7, UTR 8 i UTR 9). Astfel, în zonele fără canalizare, apele uzate menajere sunt evacuate în marea majoritate direct, fără epurare, în șanțuri, rigole stradale. Aceste evacuări conduc la poluarea aerului, solului, a apei și în general la o calitate a vieții mai scăzută.*
* *circulație - trafic greu, de tranzit în zona de centru, locuri de parcare insuficiente, zona pietonală nevalorificată;*
* *fond construit - risc de inundații, alunecări de teren;*
* *spatii verzi, zone de agrement insuficiente;*
* *probleme de mediu:*

 *- lipsa unei șosele de centură provoacă probleme de aglomerare a traficului și generează probleme pentru dezvoltarea urbană;*

*- lipsa unor perdele de protecție si a unei separări adecvate a căilor de transport de restul funcțiunilor urbane, precum și în jurul târgului de animale.*

*Implementarea măsurilor din PUZ se va face cu respectarea prevederilor legale în vigoare astfel încât impactul negativ asupra factorilor de mediu să fie unul redus. Sunt prevăzute măsuri pentru evitarea impactului negativ asupra mediului cum ar fi:*

*- depozitarea controlată a deșeurilor: depozitarea deșeurilor menajere se va face pe platforme amenajate corespunzător, urmând a fi colectate, transportate și depozitate de către compania de salubritate;*

*- zone protejate: activitatea propusă nu va genera poluanți de natură să pericliteze sănătatea populației sau mediul înconjurător;*

*- proiectul propus prin plan nu generează poluanți care ar putea afecta semnificativ calitatea solului;*

**e)** relevanţa planului sau programului pentru implementarea legislaţiei naţionale şi comunitare de mediu (de exemplu, planurile şi programele legate de gospodărirea deşeurilor sau de gospodărirea apelor):

*În județul Bistrița-Năsăud a fost implementat proiectul „Sistem de management integrat al deşeurilor solide”. Colectarea deșeurilor se face conform acestui proiect.*

*În conformitate cu prevederile legale, gestionarea deșeurilor trebuie să se realizeze fără a pune în pericol sănătatea umană și fără a dauna mediului.
 Din punct de vedere a gospodăririi apelor planul se va realiza conform normativelor în vigoare.*

*Planul va respecta la implementare legislația națională și comunitară de mediu în vigoare.*

**2. Caracteristicile efectelor şi ale zonei posibil a fi afectate cu privire, în special, la:**

**a**) probabilitatea, durata, frecvenţa şi reversibilitatea efectelor:

*În condiţiile în care implementarea se va face cu respectarea legislației de mediu în vigoare, nu se identifică efecte negative asupra factorilor de mediu.*

**b)** natura cumulativă a efectelor:

*- nu este cazul apariţiei unui impact cumulativ cu alte planuri/programe existente şi/sau avizate în zonă;*

**c)** natura transfrontalieră a efectelor:

*- reglementările propuse prin actualizarea PUZ nu au efecte transfrontaliere;*

**d)** riscul pentru sănătatea umană sau pentru mediu (de exemplu, datorită accidentelor);

*- proiectele ce decurg din PUZ prevăd creşterea gradului de securitate a sănătăţii populaţiei şi a mediului;*

**e)** mărimea şi spaţialitatea efectelor (zona geografică şi mărimea populaţiei potenţial afectate):

*- zona geografică în care se pot manifesta efectele la implementarea planului e reprezentată de planul local și anume, vecinătățile. Prin luarea tuturor măsurilor necesare în vederea încadrării poluanţilor în limitele maxim admise, vecinătăţile nu vor fi afectate de implementarea planului propus.*

**f)** valoarea şi vulnerabilitatea arealului posibil a fi afectat, date de:

(i) caracteristicile naturale speciale sau patrimoniul cultural:

*- nu este cazul;*

(ii)depăşirea standardelor sau a valorilor limită de calitate a mediului:

*- terenul studiat nu este amplasat in arie in care standardele de calitate ale mediului, stabilite de legislaţie, au fost depăşite;*

 (iii) folosirea terenului în mod intensiv:

*- nu este cazul;*

**g)** efectele asupra zonelor sau peisajelor care au un statut de protejare recunoscut pe plan naţional, comunitar sau internaţional:

*Planul analizat intră sub incidenţa art. 28 al OUG nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare – teritoriul administrativ al orașului Năsăud, se suprapune parțial cu situl Natura 2000 ROSCI0232 Someșul Mare Superior în UTR 7, UTR 8, UTR 9 și UTR 10.*

*Suprafețe de teren care se suprapun cu situl Natura 2000 ROSCI0232 Someșul Mare Superior*

|  |  |
| --- | --- |
| ***Unitate teritoriala de referință*** | ***Suprafața care se suprapune peste situl Natura 2000 ROSCI0232 (mp)*** |
| *UTR 7* | *43,3* |
| *UTR 8* | *4258,4* |
| *UTR 9* | *182,7* |
| *UTR 10* | *6070,9* |
| *Total* | *10555,3* |

*Din suprafața totala de 10555,3 m2 care se suprapune peste situl Natura 2000 ROSCI0232 Someșul Mare Superior, o suprafață S=505,5 m2 reprezintă suprafața care va fi ocupată de stâlpii podului iar S=6571,8 m2 reprezintă proiecția podului peste aria protejată.*

*Prin caracterul lucrărilor și a obiectivelor specifice al planului, acestea nu contravin obiectivelor de conservare a habitatului și a speciilor sitului Natura 2000 ROSCI0232 Someșul Mare Superior. În perioada de implementare a planului nu se vor fragmenta, reduce habitatele folosite, nu se va produce efectul de barieră, nu va fi afectată populația speciilor din cadrul sitului. Amplasamentul planului analizat este parțial în situl Natura 2000 ROSCI0232 Someșul Mare Superior, în albia majoră. Realizarea planului nu duce la pierderea de suprafețe din habitatul comunitar Păduri dacice de fag Symphyto-Fagion cod 91V0 și din habitatul speciilor cu valoare conservativă. Terenurile pe care se realizează planul sunt terenuri agricole și căi de comunicație lipsite de vegetație cu valoare comunitară. Nu se vor pierde suprafețe ale habitatului folosit de speciile protejate. Prin implementarea planului nu se va produce fragmentarea habitatelor de interes comunitar.*

*Podul al II-lea este aflat în afara siturilor Natura 2000 ROSCI0232 Someșul Mare Superior și ROSCI0393 Someșul Mare, (distanța față de limita sitului ROSCI0232 este de cca 2000 m și față de ROSCI0393 cca 750 m), prin implementarea planului nu se va produce fragmentarea habitatelor de interes comunitar.*

*Conform adresei ANANP Serviciul Teritorial Bistrița-Năsăud nr. 602/24.08.2022 – planul nu este susceptibil de a avea un impact negativ asupra speciilor și habitatelor protejate de interes comunitar pentru conservarea carora au fost desemnate ariile naturale protejate.*

***Măsurile pentru limitarea impactului asupra biodiversitatii***

* *se va respecta cu stricteţe perimetrul de implementare a planului, lucrarile se vor desfășura strict pe suprafaţa vizată, evitându-se astfel degradarea solului de pe suprafeţele învecinate,*
* *nu se vor ocupa suprafeţe suplimentare pentru depozitarea deşeurilor rezultate, depozitarea temporară de material, staționarea/gararea utilajelor,*
* *planificarea lucrărilor va ține cont de perioada de prohibiție generală a speciilor de pești;*
* *reconstrucţia ecologică a zonelor afectate de lucrări (din diverse motive accidentale și a organizării de șantier și parcaje) se va face cu respectarea tuturor normelor legale în vigoare și cu folosirea speciilor de plante specifice zonei;*
* *vegetația existentă de-a lungul cursului de apă se va păstra pe cât este posibil.*

***Măsuri pentru prevenirea/reducerea impactului – Aer***

*În* ***perioada de realizare a investiţiei*** *se vor lua următoarele măsuri preventive:*

* *delimitarea clară a arealelor de execuţie a lucrărilor;*
* *reducerea vitezei de deplasare a autovehiculelor de transport în zona amplasamentelor;*
* *pulverizarea apei în zona amplasamentelor pentru evitarea antrenării pulberilor fine de praf în atmosferă (în cazul verilor secetoase);*
* *depozitarea corespunzătoare a deşeurilor sub formă de pulberi pentru evitarea antrenării acestora în masele de aer;*

***Măsuri pentru prevenirea/reducerea impactului – Zgomot și vibrații***

* *utilizarea unor utilaje dotate cu motoare ecranate acustic;*
* *manipularea materialelor de construcţie în condiţii de atenţie sporită, în special la operaţiunile de descărcare a acestora;*
* *limitarea vitezei utilajelor de transport pentru diminuarea nivelului de zgomot şi de vibraţii.*

***Măsuri pentru prevenirea/reducerea impactului – Sol şi subsol***

* *amenajarea platformelor/spaţiilor de depozitare a deşeurilor rezultate, astfel încât să fie evitat contactul cu componenta edafică;*
* *evitarea contactului produselor petroliere (motorină, uleiuri minerale) cu solul, subsolul, prin verificarea periodică a stării de funcţionare a utilajelor şi echipamentelor utilizate, iar în cazul producerii unor astfel de scurgeri, luarea unor măsuri de îndepărtare a poluării (aşternere rumeguş pentru împiedicarea infiltrării în sol, excavarea solului contaminat şi eliminare prin firme specializate şi autorizate).*

***Măsuri pentru prevenirea/reducerea impactului –* *Componenta umană***

* *limitarea vitezei utilajelor de transport a materialelor pentru diminuarea zgomotului;*
* *dotarea utilajelor cu motoare ecranate acustic;*
* *verificarea periodică a stării de funcţionare a utilajelor şi echipamentelor de pe amplasament;*
* *delimitarea și marcarea corespunzătoare a zonelor de lucru unde accesul populației este interzis;*
* *colectarea și depozitarea zilnică a deșeurilor generate din lucrările de excavare în afara zonelor de acces al populației;*
* *depozitarea corespunzătoare a materiilor prime și a materialelor utilizate zilnic doar pe amplasamentul lucrărilor pe durata timpului de lucru și transportul acestora pe amplasamentul organizărilor de șantier pe timpul perioadelor nelucrătoare.*

***Măsuri pentru prevenirea/reducerea impactului – organizări de șantier***

*Vor fi luate următoarele măsuri pentru controlul poluanților pentru prevenirea/reducerea* *impactului la nivelul organizărilor de șantier:*

* *nu se vor efectua producție de betoane, topirea bitumului, lucrări de vopsire sau de protejare a construcțiilor metalice și deversări de materiale sau reziduuri în albii sau în imediata apropiere a apei;*
* *nu se vor folosi substanțe chimice în albiile cursurilor de apă sau în imediata vecinătate a acestora ori în zona de mal;*
* *în afara depozitelor de materiale și a celor de deșeuri prevăzute în proiect, nu se vor folosi alte suprafețe pentru amplasarea materialelor de construcție și a deșeurilor;*
* *platforma destinată organizării de şantier va fi balastată;*
* *deşeurile rezultate pe perioada de construcţie (menajere şi tehnologice) se vor colecta și depozita temporar în locaţii şi în recipiente adecvate şi vor fi eliminate sau valorificate prin firme specializate şi autorizate;*
* *vor fi utilizate doar mijloace de transport și utilaje corespunzătoare normelor tehnice din domeniu, astfel încât să fie prevenite deversările de combustibil sau de ulei de la motoarele acestora;*
* *pentru reducerea emisiilor atmosferice, pulberilor fine de praf, zgomotelor şi vibraţiilor se va evita supraturarea motoarelor autovehiculelor de transport pe amplasamentul organizării de şantier;*
* *lucrările de întreținere și eventualele reparații necesare mijloacelor de transport și utilajelor de lucru nu se vor executa la nivelul organizărilor de șantier;*
* *va fi redusă la minimum durata de ocupare a suprafețelor de teren cu materialul excavat din albii, iar depozitarea temporară a acestuia se va realiza pe o perioadă foarte scurtă până la încărcarea în mijlocele auto;*
* *la finalizarea lucrărilor toate perimetrele de lucru și suprafețele ocupate de**după terminarea lucrărilor se vor demonta împrejmuirile, se vor elimina grupurile sanitare, containerele mobile pentru vestiar şi portar, va avea loc decopertarea stratului de balast de pe platformă, fiind utilizat pe alte amplasamente la lucrări de rambleiere, readucând suprafaţa de teren la starea iniţială.*

**Obligațiile titularului:**

1. Titularul are obligația de a respecta legislația de mediu în vigoare.
2. Titularul planului are obligația de a supune procedurii de adoptare planul și orice modificare a acestuia, numai în forma avizată de autoritatea competentă de protecția mediului.
3. În vederea realizării proiectelor propuse prin PUZ, titularul va notifica APM Bistrița-Năsăud și va solicita actele de reglementare conform legislației de mediu în vigoare.
4. Titularul planului/programului are obligația de a notifica autoritatea competentă pentru protecția mediului despre orice modificare a planului/ programului, înainte de realizarea modificării.
5. Titular va respecta Avizul de gospodărire a apelor emis de Sistemul de Gospodărire a Apelor Bistrița-Năsăud nr. BN 48/25.08.2022cu următoarele condiții: după aprobarea PUZ-ului, precedând obținerea autorizația de construire, este necesară obținerea Avizului de gospodărire a apelor.
6. Titular va respecta Avizul emis de Agenția Națională pentru Arii Naturale Protejate, Serviciul Teritorial Bistrița-Năsăud.
7. Răspunderea pentru corectitudinea informațiilor puse la dispoziție autorității competente pentru protecția mediului și a publicului revine în totalitate titularului planului.

**Informarea și participarea publicului la procedura de evaluare de mediu:**

Anunţuri publice privind depunerea solicitării de obținere a avizului de mediu a fost mediatizat prin publicare în presa locală și afişare pe site-ul şi la sediul A.P.M. Bistriţa-Năsăud.

Anunțul public privind decizia inițială a etapei de încadrare publicat pe situl APM Bistrița Năsăud.

Nu s-au înregistrat observaţii sau comentarii din partea publicului interesat.

**Prezenta decizie este valabilă pe toată durata implementării planului, dacǎ nu intervin modificǎri ale acestuia.**

**Pentru obţinerea autorizaţiei de construire a obiectivelor prevăzute se va urma procedura de reglementare conform Legii 292/2018 privind evaluarea impactului anumitor proiecte publice şi private asupra mediului.**

**Prezenta decizie poate fi contestată în conformitate cu prevederile Legii contenciosului administrativ nr. 554/2004, cu modificările şi completările ulterioare.**

 DIRECTOR EXECUTIV, ŞEF SERVICIU AVIZE, ACORDURI, AUTORIZAŢII,

biolog-chimist Sever Ioan ROMAN

 ing. Marinela Suciu

 ÎNTOCMIT,

 geogr. Elena Greab

**AGENŢIA PENTRU PROTECŢIA MEDIULUI BISTRIȚA - NĂSĂUD**

Adresa: strada Parcului nr. 20, Bistrița, cod 420035, jud. Bistrița-Năsăud

E-mail: office@apmbn.anpm.ro; Tel.0263 224 064; Fax 0263 223 709

|  |
| --- |
| *Operator de date cu caracter personal, conform Regulamentului (UE) 2016/679* |